ประกาศนายทะเบียนกองทุนสำรองเลี้ยงชีพ ที่ 3/2551 เรื่อง หลักเกณฑ์ในการรับเงินจากกองทุนเป็นงวด

ประกาศนายทะเบียนกองทุนสำรองเลี้ยงชีพ
ประกาศนายทะเบียนกองทุนสำรองเลี้ยงชีพ
ที่ ๓/๒๕๕๑
เรื่อง
หลักเกณฑ์ในการรับเงินจากกองทุนเป็นงวด[๑]
 

อาศัยอำนาจตามความในมาตรา
๒๓/๒ แห่งพระราชบัญญัติกองทุนสำรองเลี้ยงชีพ พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติกองทุนสำรองเลี้ยงชีพ (ฉบับที่ ๓) พ.ศ. ๒๕๕๐ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบมาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายทะเบียนกองทุนสำรองเลี้ยงชีพออกข้อกำหนดไว้ ดังต่อไปนี้

ข้อ
๑ ให้ผู้จัดการกองทุนจัดให้มีข้อตกลงกับกองทุนเกี่ยวกับหลักเกณฑ์ในการรับเงินจากกองทุนเป็นงวดของสมาชิกที่สิ้นสมาชิกภาพเนื่องจากการเกษียณอายุ
และเปิดเผยข้อตกลงดังกล่าวให้สมาชิกทราบและปิดประกาศไว้ที่ทำการของกองทุนด้วย ทั้งนี้
ข้อตกลงดังกล่าวต้องมีรายละเอียดอย่างน้อย ดังต่อไปนี้
(๑) ระยะเวลาและจำนวนงวดในการรับเงินจากกองทุน
(๒) วิธีการคำนวณจำนวนเงินที่สมาชิกจะได้รับในแต่ละงวด และ
(๓) ให้สิทธิในการเปลี่ยนแปลงการรับเงินจากกองทุนเป็นงวดได้ตามความเหมาะสม

ข้อ
๒ ประกาศนี้ให้ใช้บังคับตั้งแต่วันที่
๑๕ กุมภาพันธ์ พ.ศ. ๒๕๕๑ เป็นต้นไป


ประกาศ ณ วันที่ ๔
กุมภาพันธ์ พ.ศ. ๒๕๕๑
ธีระชัย ภูวนาถนรานุบาล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์
ในฐานะนายทะเบียนกองทุนสำรองเลี้ยงชีพ
หมายเหตุ :-
เหตุผลในการออกประกาศฉบับนี้ คือ เพื่อกำหนดหลักเกณฑ์การรับเงินจากกองทุนเป็นงวด โดยกำหนดให้มีรายละเอียดในข้อตกลงระหว่างผู้จัดการกองทุนกับคณะกรรมการกองทุนเกี่ยวกับเรื่องดังกล่าวที่มีมาตรฐานเดียวกัน
จึงมีความจำเป็นต้องออกประกาศฉบับนี้




















วัชศักดิ์/จัดทำ
๑ เมษายน ๒๕๕๑

จุฑามาศ/ปรับปรุง
๒๘ มีนาคม ๒๕๕๙










[๑] ราชกิจจานุเบกษา เล่ม ๑๒๕/ตอนพิเศษ ๖๒ ง/หน้า ๗๑/๒๗ มีนาคม ๒๕๕๑